Hydrocera triflora

Hydrocera triflora er en planteart i springfrøfamilien. Den er den eneste arten i sin slekt.

Den er en flerårig, glatt urt som vokser i opptil 70 cm dypt vann. Stengelen er opprett, saftig, rikt forgrenet og opptil 1 m høy. Plantedelene under vann er hvite, mens de over vann er grønne og ofte med et rosa skjær. Bladene sitter spredt og er sittende eller kortstilkede med to kjertler ved basis. De er sagtannede, 10–20 cm lange, 0,6–1,5 cm brede og har 10–17 par sidenerver.

Blomsterstanden er en klase med 3–5 rosa eller gule blomster som sitter i bladhjørnene. Det er 5 begerblad, og det nederste har en 6–8 mm lang nektarproduserende spore. Det er 5 kronblad som ikke er vokst sammen, og 5 pollenbærere. Frukten er et rundt bær, 8–10 mm i diameter og purpurrødt når det er modent. Det inneholder 5 frø som har 2 luftsekker så de flyter på vannet.

Hydrocera triflora er utbredt i lavlandet i tropisk Asia der finnes i Kina (sørlige Hainan), Kambodsja, sørlige India, Indonesia (Sulawesi, Java), Laos, Malaysia, Myanmar, Sri Lanka, Thailand og Vietnam. Den vokser i sumper og rismarker.

Litteratur

Eksterne lenker 
 

Springfrøfamilien